वे हमें मध्यकालीन इतिहास की बारीकियाँ समझाती थीं। इलाहाबाद स्कूल ऑफ़ हिस्ट्री ने तमाम स्थापित और औपनिवेशिक मान्यताओं को अपने शोधकार्यों से ध्वस्त किया था, और रीता मैडम भी उसी परंपरा में पगी थीं। यह परंपरा इतिहास को हिंदू-मुस्लिम नज़रिए से नहीं देखती थी। किसी युग के संपूर्ण सामाजिक, आर्थिक और राजनीतिक पहलुओं को समेट कर इतिहास का वृत्त बनाती थी और तथ्य बताते थे कि शासक, शासन और शासित के अंतर्संबंधों में धर्म की भूमिका न्यूनतम थी।